શબ્દના અસબાબ સાથે જીવનારની વાત અનોખી હોય છે. આવા ચીલો ચાતરનારા અને પોતાની રીતે જીવનારા લોકો પ્રત્યે આપણે થોડાક કુતૂહલથી અથવા થોડાક ઉપહાસથી જોઈ લેતા હોઈએ છીએ. હકીકતમાં જીવન જીવવાનો કસબ કે ફિલસૂફીમાં એ અવ્વલ નંબરે હોય છે. આપણે ધન, વૈભવ કે સફળતાના જે માપદંડો નક્કી કર્યા છે એમાં શબ્દની સફળતા કે લેખન વૈભવની ઉપલબ્ધિને સ્થાન આપ્યું નથી. અલબત્ત, લખવું એ પણ એક ગજબની ઉપલબ્ધિ હોય છે અને સામાન્ય રીતે ‘અનપ્રોડક્ટિવ’ લાગતી આ પ્રવૃત્તિમાંથી ઘણું બધું અને આશ્ચર્યજનક ભાથું પણ પ્રાપ્ત થતું હોય છે. શબ્દનું જગત નિરાળું હોય છે.